b'\n_START_ARTICLE_\nJosip \xc5\xbditek\n_START_SECTION_\n\xc5\xbdivljenje in delo\n_START_PARAGRAPH_\nLjudsko \xc5\xa1olo je obiskoval na Kapeli, gimnazijo od 1845 v Mariboru in od 1852 v Zagrebu, kjer je 1853 maturiral. V letih 1853\xe2\x80\x931856 je \xc5\xa1tudiral matematiko in fiziko na filozofski fakakulteti v Pragi ter bil usposobljen za profesorja v ni\xc5\xbejih gimnazijskih razredih. S priporo\xc4\x8dilom Frana Miklo\xc5\xa1i\xc4\x8da je 1856 dobil slu\xc5\xbebo na srbski gimnaziji v Sremskih Karlovcih ter tu u\xc4\x8dil s prijateljem in so\xc5\xa1olcem Luko Zimo. Leta 1871 je bil preme\xc5\xa1\xc4\x8den na gimnazijo v Leoben in 1872 na Ptuj, kjer je ostal do upokojitve 1891. Kot dober pedagog je znal matematiko odli\xc4\x8dno pribli\xc5\xbeati dijakom, na Ptuju je u\xc4\x8dil tudi sloven\xc5\xa1\xc4\x8dino, mdr. Matijo Murka. Bil je velik rodoljub, navdu\xc5\xa1en Slovan, \xc4\x8dlan ptujske \xc4\x8ditalnice in poverjenik Slovenske matice._NEWLINE_V \xc4\x8dasopis je dopisoval o razmerah na Ptuju, razlagal dav\xc4\x8dne in zavarovalne mo\xc5\xbenosti, bi\xc4\x8dal odiranje in zavajanje svojih rojakov, mdr.: O zavarovanju proti ognju (1877), Uravnavanje gruntnega davka (1881), Murskim poljancem, \xc5\xa0avni\xc4\x8darom pa tudi drugim za \xc4\x8ditanje in razbiranje (1881), Nekaj o denarju (1883). Loteval se je tudi pripovedi, npr. \xc4\x8cuden par bo\xc4\x8dkorov ali \xc5\xa1olnjev (1879). Pisal je v nare\xc4\x8dno pobarvanem jeziku.'